text: "Noqa llank'arqani uj jatun qhoya ukhupi; chaypi qanchis watata llank'arqani. Llank'ay qallarisparaj, yuyarini uj kuti may chhika mancharikusqaymanta. Uj runawan karqayku, q'ala laqha karqa chay ukhupi, ñak'ayta k'anchanasniykuwan rikusarqayku. Ñataj yakusta "k'aj k'aj" chakisniykuwan sonachispa, ñataj uj ch'in ch'inllapi, jatun qhoyasninta purisarqayku. Chanta, jina purispataj, "qoooooo!" nispa sinchita sonachikusqa, qhon qhonjina. Lank'ay masiyman manchay manchisqaymanta wawajinalla k'askaykuchikuni, "qhartatatatatata" qharkatispa ari, "Ima kanman chay manchay!" nispa ari. Jawamantaj llojsimuspaña, "Carajo!" nerqani, "Manaña qhoya ukhupi trabajasajñachu! Kunitallan mitayta mañarikapusaj, llojsimusajtaj, carajo!" Casipuni qhoya llank'aymanta llojsipuni ari. Chay ñaupajtataj, manaraj mitayta mañakojteyqa, willawarqanku chay jatun sonakusqa uj carro waj tunnel pata ladopi pasasasqanta. Chayllamantamá noqaqa mancharikorqani!